Gastehuis in Bloem beroofArgieffoto Die polisie het ŉ soektog van stapel gestuur na ŉ groep gewapende mans wat ŉ gastehuis in Bloemfontein beroof het. Kapt. Chako Marope, polisiewoordvoerder, het gesê die rowers het Woensdagaand op die gastehuis in Universitas toegeslaan. “Vier onbekende mans het omstreeks 23:00 na die gastehuis in Walter Sisuluweg gegaan en gemaak of hulle verblyf soek. Kort daarna het hulle vuurwapens uitgehaal en die ontvangswerker aangehou,” het Marope gesê. “Hulle het die kantoor geplunder en op die vlug geslaan met twee kluise met geld in en twee selfone.” Die verdagtes het te voet gevlug en geen skote is gevuur nie. Die Parkweg-polisie ondersoek die saak. Enigiemand met inligting wat die polisie in hul ondersoek kan bystaan, kan die stasie by 051 507 6000 bel.